SET รีบาวด์ 10 จุด ลุ้นศก.สหรัฐฟื้นเร็ว – แนะติดตามศบค.คลายล็อกฯ – งบ DTAC
SET รีบาวด์ 10 จุด ลุ้นศก.สหรัฐฟื้นเร็ว – แนะติดตามศบค.คลายล็อกฯ – งบ DTAC
29 ม.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,478.88 จุด บวก 10.37 จุด หรือ 0.71% สูงสุดที่ 1,480.44 จุด ต่ำสุดที่ 1,476.71 จุด มูลค่าการซื้อขาย 6.9 พันล้านบาท
ด้านนายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้มีลุ้นรีบาวด์ขึ้นตามตลาดหุ้นทั่วโลก โดยตลาดหุ้นในภูมิภาคเอเชียเช้านี้ต่างปรับขึ้นราว 0.3-0.4% สอดคล้องดาวโจนส์ขึ้นมาได้ดี จากความคาดหวังเศรษฐกิจสหรัฐจะฟื้นดีขึ้นหลังจำนวนผู้ขอรับสวัสดิการว่างงานสหรัฐฯออกมาดีกว่าคาด
ส่วนตลาดบ้านเราปรับตัวลง 2 วันที่ผ่านมาเกือบ 40 จุด ทำให้ผ่อนคลายเรื่อง Valuation ที่ตึงตัวก่อนหน้านี้เทรด Forward P/E 17 เท่า ตอนนี้กลับมาเทรดแถว 16.3 เท่าเท่ากับค่าเฉลี่ยในอดีต แต่ก็ยังมีโอกาสเผชิญแรงขายเนื่องจากการฟื้นตัวเศรษฐกิจยังจำกัด เห็นได้จากดัชนีความผันผวน CBOE หรือ CBOE Volatility Index (VIX) ซึ่งเป็นมาตรวัดความวิตกของนักลงทุนในตลาดที่ยังอยู่ในระดับสูง โดยตลาดสหรัฐฯยังมีความไม่แน่นอน และตลาดบ้านเราคาดว่าจะยังเผชิญแรงขายปรับพอร์ตอยู่จากนักลงทุนสถาบัน และนักลงทุนต่างชาติ
อย่างไรก็ดี วันนี้ให้ติดตามการประชุมศูนย์บริหารสถานการณ์โควิด-19 (ศบค.) ชุดใหญ่เรื่องการคลายล็อกดาวน์ และตัวเลขเศรษฐกิจไทยรายเดือนจากธนาคารแห่งประเทศไทย (ธปท.) รวมถึงการทยอยประกาศผลประกอบการของบริษัทจดทะเบียน โดยคาดว่าวันนี้เป็น DTAC
พร้อมให้แนวรับ 1,450-1,455 จุด ส่วนแนวต้าน 1,485-1,490 จุด
 
 